《次韵经蔡道夫书堂》
宋代·释德洪

书堂山崦西，微路经桑柘。婉婉绿阴中，伛偻牵羸马。

须臾将平绿，时过幽溪泻。源深人家稀，落日耕钓罢。

过墙傍修竹，深处开茅舍。池塘远轩窗，秀露风清夜。

杯盘灯火里，笑语茆檐下。白酒泻新糟，醇酽如压蔗。

酒酣面发赤，箕坐谈王霸。排斥出忌讳，怪语令人怕。

野僧旧不欢，痴坐相嘲骂。但作鹤脑侧，思欢殆无暇。

夜阑乞新诗，自愧非作者。张灯扫西壁，把笔强驱驾。

万景每骚纵，此夕偶相借。遂令诸子欢，一一如图画。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。